Bogak

Bogak atau sikad ialah sejenis tumbuhan benih dalam divisi Cycadophyta yang berbatang bulat tebal dan berkayu dengan susunan daun pinat (berbentuk pelepah) yang besar, keras, tegar dan malar hijau. Spesies ini berumah dua di mana spesies tumbuhan tertentu adalah sama ada jantan atau betina. Saiz bogak berubah-ubah daripada berbatang hanya beberapa sentimeter hingga setinggi beberapa meter. Ia tumbuh agak perlahan dengan jangka hayat yang lama. Ia zahirnya mirip palma atau pakis, namun langsung tiada perkaitan rapat dengan kumpulan tersebut. Bogak adalah gimnosperma dan mempunyai pendebunga khusus, selalunya berupa kumbang tertentu dan jarang sekali trip atau rerama.

Ia merangkumi keluarga Cycadaceae, Stangeriaceae dan Zamiaceae dalam order Cycadales. Taburan tumbuhan ini di seluruh dunia berkurangan di mana empat spesies terancam pupus sementara tujuh spesies lain hanya ada kurang daripada 100 tumbuhan yang masih hidup meliar.

 Taksonomi 
Pengelasan bagi Cycadophyta yang masih wujud sehingga peringkat genus:

 Kelas Cycadopsida Brongniart 1843
 Order Cycadales Persoon ex von Berchtold & Presl 1820
 Suborder Cycadineae Stevenson 1992
 Keluarga Cycadaceae Persoon 1807
 Genus Cycas
 Suborder Zamiineae Stevenson 1992
 Keluarga Zamiaceae Horaninow 1834
 Subkeluarga Diooideae Pilg. 1926
 Suku Diooeae Schuster
 Genus Dioon
 Subkeluarga Zamioideae Stevenson 1992
 Suku Encephalarteae Miquel 1861
 Genus Macrozamia
 Genus Lepidozamia
 Genus Encephalartos
 Suku Zamieae Miquel 1861
 Genus Bowenia
 Genus Ceratozamia
 Genus Stangeria
 Genus Zamia
 Genus Microcycas

 Taburan 
Tumbuhan dalam order ini ditemukan di banyak bahagian subtropika dan tropika dunia. Kepelbagaian spesies terbesar ada di benua Amerika Selatan dan Tengah. Sebanyak 65 spesies diketahui tersebar di Mexico, Antillen, tenggara Amerika Syarikat, Australia, Melanesia, Mikronesia, Jepun, China, Asia Tenggara, India, Sri Lanka, Madagaskar, serta selatan dan tropika Afrika. Sebahagian spesies dapat bertahan hidup di gurun tandus atau iklim separa gurun, dalam keadaan hutan hujan atau juga kedua-duanya.

 Rujukan